| Pavo ocelado |
| --- |
|  |
| Estado de conservación |
| Case ameazada (NT)Case ameazada |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Galliformes |
| Familia: | Phasianidae |
| Xénero: | *Meleagris* |
| Especie: | ***M. ocellata*** |

 |
| Distribución xeográficaDistribución xeográficaDistribución xeográfica |

O **pavo ocelado** *(Meleagris ocellata)* é unha especie de ave que vive na península do Iucatán en México (estados de Quintana Roo, Campeche, Iucatán, Tabasco e Chiapas) e partes de Belize e Guatemala. A súa área de distribución abrangue uns 130.000 km². Parente do pavo salvaxe *(Meleagris gallopavo)* é unha ave grande de entre 70 e 122 cm. de largo con marcado dimorfismo sexual: os machos pesan de media 5 quilogramos, mentres que as femias pesan arredor de 3 kg. A especie foi considerada en perigo de extinción polo goberno mexicano en 2002 e como case ameazada pola IUCN dende 2009 *(Kampichler et al. 2010)*. Crese que as causas primordiais da redución dos seus números son a perda de hábitat e a excesiva presión cinexética.

Descrición
----------

Chan Chich Lodge área, Belize: O pavo ocelado recibe o seu nome polas marcas en forma de ollo (ocelos) nas plumas caudais .
Pintura de Nicolas Geneviève Huet.
As plumas do corpo son mesturadas de bronce e verde. Aínda que a plumaxe das femias pode ser menos brillante, a diferenza non é suficiente para diferenciar os sexos. Os pavos ocelados non teñen a *barba* característica do pavo doméstico. As plumas da cola son gris-azuladas con manchas de cor bronce azulada en forma de ollo *(ocelos)* preto do final de cada pluma. As plumas cobertoiras das ás son cobrizas, as rémixes primarias e secundarias son barradas, semellantes as do pavo salvaxe norteamericano, pero con máis parte branca.

A cabeza é azul con nódulos laranxas ou vermellos, máis evidentes nos machos. Os machos teñen unha coroa carnosa cuberta de nódulos, que na época de reproducñin se volve máis brillante e dunnha cor laranxa máis intensa. Os ollos están rodeados dun anel carnoso vermello, máis visible nos machos na época de celo. As patas son de cor vermella escura, mais curtas e finas cás de *Meleagris gallopavo*. Os machos de máis de un ano teñen esporóns nas patas que miden de media 4 cm.

Son máis pequenos có pavo salvaxe norteamericano: as femias adultas pesan uns 4 kg. cando se preparan para poñer os ovos e uns tres quilos o resto do ano. Os machos adultos pesan entre 5 e 6 kg. durante a estación reprodutora.

Conduta
-------

Os pavos ocelados, aínda que poden voar rápida e enerxicamente distancias curtas se é necesario, pasan máis do seu tempo no chan e prefiren fuxir á carreira en caso de perigo. Pola noite empoléiranse no máis alto posible nas árborss , en xeral en grupos familiares, para protexerse dos depredadores. Son omnívoros: a súa dieta inclue invertebrados, sementes, froitos secos e follas. Observacións da ave en liberdade amosan que os machos consomen máis cantidade de alimentos nas semanas que preceden á estación reprodutora (Sugihara e Heston 1981). Antes desta, os machos forman pequenos grupos de ata tres individuos, mentres que femias e inmaturos se agrupan en bandos de oito ou máis aves. (Sugihara e Heston 1981).

A época de reprodución comeza en febreiro e conclúe a finais de abril. Os machos fan elaboradas exhibicións para atraer ás femias (González et al. 1998): baten no chan rapidamente cos pés e, a seguir, moven a cola de lado a lado mentres fan vibrar as ás e arrastran as puntas destas polo chan. Mentres fan a danza de cortexo, móvense ao redor da femia asegurándose de amosarlle a superficie dorsal das plumas caudais (González et al. 1998). As femias poñen entre 8 e 15 ovos nun niño construído nun lugar agochado no chan. Chocan os ovos durante 28 días e os pitos nacen entre os meses de maio e xullo. Ao naceren están cubertos dunha penuxe mimética castaño-avermellada, e despois dunha noite xa son capaces de seguir a súa nai fora do niño. 

As vocalizacións dos machos, que adoitan comezar, poucos minutos antes da saída do sol, son moi características e diferentes das de *Meleagris gallopavo*. As das femias, porén, son semellantes ás das femias do pavo salvaxe norteamericano.

Notas
-----

1. ↑  BirdLife International (2016). "*Meleagris ocellata*". *Lista Vermella de especies ameazadas.* (en inglés). Unión Internacional para a Conservación da Natureza.
2. 1 2  Maurice & Robert Burton (2002). *The International Wildlife Encyclopedia.* 3rd edition. Marshall Cavendish Corporation, p. 2786. ISBN 0-7614-7274-6.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Meleagris ocellata Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Meleagris ocellata*** |

### Ligazóns externas

* Imaxes e películas de *(Meleagris ocellata)*—ARKive
* Videos, fotos e sons do pavo ocelado na Internet Bird Collection

|  |  |
| --- | --- |
| Control de autoridades | 
* Wd: Q94601
* EBID: ID

 |

|  |  |
| --- | --- |
| Identificadores taxonómicos | 
* ADW: Meleagris\_ocellata
* Avibase: 729BEC3309A2C8F1
* BirdLife: 22679529
* eBird: ocetur1
* EOL: 45511488
* GBIF: 5227755
* iNaturalist: 913
* IRMNG: 11214563
* ITIS: 553897
* IUCN: 22679529
* NCBI: 9101
* Species+: 3270
* Xeno-canto: Meleagris-ocellata

 |

|  |  |
| --- | --- |
| Identificadores | 
* UMLS: C0325632

 |